יחידה 731

יחידה 731 הייתה יחידה צבאית סודית של הצבא הקיסרי היפני בפיקודו של שירו אישיאי שעסקה במחקר ופיתוח של נשק ביולוגי, ניסויים רפואיים וניסויים בבני אדם במהלך מלחמת סין–יפן השנייה (1937-1945) ובזמן מלחמת העולם השנייה. פשעי המלחמה שביצעה היחידה הם מהקשים ביותר שבוצעו על ידי הצבא היפני הקיסרי, והם כללו בין היתר ניתוחים מחקריים באנשים חיים , בחלק מהמקרים ללא הרדמה. ליחידה היה כפוף אתר לייצור נשק ביולוגי וכימי בשם יחידה 516.

היחידה עבדה במסווה של יחידה לטיהור מים. בסיס היחידה היה בפינגפנג סמוך לעיר חרבין בצפון מזרח סין, באזור שבאותה העת היה תחת ממשלת הבובות של מנצ'וקו. מקורות שונים מעריכים שבין 3,000 ל-12,000 אזרחים ושבויי מלחמה סינים, קוריאנים, מונגולים רוסים וממדינות בעלות הברית נרצחו באופן ישיר או עקיף מניסוייה של היחידה.

רבים מן המדענים ששירתו ביחידה 731, לרבות מפקדה מסאג'י קיטאנו, המשיכו לקריירות בולטות בתחומי הפוליטיקה, האקדמיה והעסקים. ארצות הברית העניקה חנינה שאיפשרה למדענים שלא לעמוד לדין בתמורה למידע שמסרו על פעילותם.

היחידה עסקה בפיתוח נשק ביולוגי וביצעה ניסויים על אסירים בגחלת, דבר, כולרה, טולרמיה, אבעבועות שחורות, בוטוליזם ומחלות אחרות. בנוסף יחידה 731 הדביקה כפרים שלמים בסין הכבושה במחלות שונות כדי לבדוק את מידת השפעתן בשביל פיתוח נשק. היא החזיקה חיל אוויר קטן ופיזרה מעל כפרים מסוימים פרעושים הנגועים במחלות כגון דבר כולרה וטיפוס. לא ידוע על מספרי הקרבנות המדויקים כי לפני הכיבוש הורה מפקד היחידה על השמדה של מסמכים מפלילים, אך היסטוריונים מעריכים את מספר הנפגעים באזור ה-400,000.

ראו גם
 נשק ביולוגי
 מעבדת נובוריטו
יחידה 1644
 התקיפה בנשק ביולוגי על נינגבו
 ניסויים רפואיים בבני אדם בתקופת השואה
 מבצע פריחת הדובדבן בלילה

קישורים חיצוניים

הערות שוליים 

פשעי מלחמה של יפן במלחמת העולם השנייה
מלחמת סין–יפן השנייה
גופי ניסוי
אתיקה רפואית
הצבא היפני הקיסרי
נשק ביולוגי
סין במלחמת העולם השנייה
ניסויים בבני אדם
ניסויים רפואיים בבני אדם
יפן: נשק להשמדה המונית